Nuwe gesigte binnekort in kabinetPres. Cyril Ramaphosa sal na verwagting binnekort ‘n kabinetskommeling aankondig. (Foto: ANC/Twitter) Pres. Cyril Ramaphosa sal na verwagting binne twee weke nuwe kabinetslede aanwys, maar of dit ŉ ganse skommeling van die kabinet gaan wees of net die vul van poste wat vakant geraak het, is nog ŉ ope vraag. ŉ Aankondiging sal waarskynlik eers ná die ANC se gebruiklike 8 Januarie-verklaring gedoen word. “Skommeling of nie, vervanging … Ja, die president oorweeg die kwessie,” het Fikile Mbalula, sekretaris-generaal van die ANC, vroeër gesê. Mbalula het gesê Ramaphosa sal die kwessie met die ANC bespreek, maar dat die uiteindelike besluit by die president berus. “Ons kom binne die volgende twee weke na julle toe daarmee.” Die president het die volle steun van die ANC en die mandaat van die party en sal self oor die kabinet besluit, sê Mbalula. Een van diegene wie politieke toekoms in die weegskaal hang, is adjunkpres. David Mabuza. Paul Mashatile het hom verlede maand by die ANC se nasionale konferensie as adjunkpresident vervang en Mabuza is ook nie tot die ANC se nasionale uitvoerende komitee (NUK) verkies nie. Die pos van minister van vervoer is ook vakant nadat Mbalula tot sekretaris-generaal van die ANC – ŉ permanente posisie binne die party – verkies is. Thulas Nxesi neem boonop sedert April verlede jaar waar as minister van staatsdiens en administrasie en dié pos sal na verwagting ook in ŉ verwagte kabinetskommeling gevul word. Die ANC het Vrydag in die vroeë oggendure die tweede gedeelte van sy 55ste nasionale konferensie afgehandel. Die party se opsystaan-reël is daar opnuut bevestig as deel van pogings om openbare vertroue in die regerende party te herwin. Fasiha Hassan, voorsitter van die ANC se subkomitee oor die organisasie se hernuwing, het volgens News24 gesê die party kan nie vra dat mense hom vertrou, terwyl die ANC lede ontplooi wat van ernstige misdade aangekla word nie. Daar is ook ŉ beroep op die NUK gedoen om te verseker dat die bepalings oor die opsystaan-reël billik, onpartydig en konsekwent toegepas word. Dit is volgens die komitee belangrik dat die reël nie vir binnegevegte ingespan word nie en dat interne tugstappe diegene wat dit vir persoonlike gewin misbruik, in die gesig sal staar. “Ons moet ons in die openbaar distansieer van diegene wat korrup is, ernstige misdade begaan, vroue en kinders mishandel en betrokke is by seksuele teistering,” het Hassan gesê. Sy sê ook ANC-lede moenie wag vir die ANC se opdrag om opsy te staan nie en moet bereid wees om die beeld van die ANC te beskerm.